
A bankok tőkésítésének szerepe a hitelezésben: az eurozóna bankjainak tapasztalatai a 2020-as válság tükrében

A bankok szabályozása kritikus tényező a gazdasági stabilitás szempontjából, ugyanis a 2007-2009-es válság esetén az alultőkésített bankok hitelvisszafogása tovább súlyosbította a válságot. Erre reagálva a Bázel III. szabályozás érdemben továbbfejlesztette a tőkére vonatkozó mennyiségi és minőségi előírásokat. A jelen tanulmány azt vizsgálja, hogy milyen összefüggés látható az eurozóna bankjainak tőkehelyzete és a hitelezési aktivitásuk között a 2020-tól kezdődő válság során. Az eredmények szerint az alacsonyabb tőkéjű bankoknál nem volt látható érdemben nagyobb hitelvisszafogás, szemben a 2007-2009-es válsággal. Ez alapján a 2010-es évek szigorúbb követelményei, valamint a 2020-tól bevezetett válságintézkedések hatékonyan támogatták a pénzügyi rendszert, amely megakadályozhatta a válság további mélyülését. A hitelezés és a tőkeszintek között a tőkekövetelmények enyhítésére és az állami garanciaprogramokra való kontrollálás esetén sem látható szignifikáns kapcsolat a válság kontextusában.



